La Favorite
La Favoriteer en grand opéra i fire akter af Gaetano Donizetti. Den franske libretto er skrevet af Alphonse Royer (1803-75) og Gustave Vaëz (1812-62) med tilføjelser af Eugène Scribe. I 1839 havde Donizetti i samarbejde med disse librettister skrevet operaen L’ange de Nisida, der af forskellige årsager aldrig blev opført. Donizetti omarbejdede operaen, tilføjede nyt materiale og ny titel, hvorpå La favorite, som operaen blev kaldt, blev uropført på Pariseroperaen i 1840. Her fik den stor succes og blev indtil 1918 spillet ca. 700 gange. Uden for Frankrig blev operaen især udbredt i Italien, hvor den i italiensk oversættelse blev opført i Milano i 1843 med titlen Elda ossia La favorita. Den italienske version var i mange år den mest opførte, men i de senere år er den franske originalversion blevet den dominerende.
Handlingen er hensat til Spanien under Reconquistaen, hvor den castilianske konge Alfonso 11.s (1312-50) mål var at fordrive mariniderne, et marokkansk berberdynasti, der bl.a. havde besat flere kristne byer i Gibraltarområdet. Det lykkedes ham at besejre mariniderne i et slag 1340. På denne historiske baggrund udspiller operaens trekantsdrama sig mellem kongen, hans elskerinde Léonor de Guzmán og en ung novice, Fernand, som også elsker Léonor.